Hiába vállalnak az orvosok túlórákat, hiába sértik meg rendszeresen a munkajogi szabályokat, már ez sem elég a kamara szerint.

A hétvégén ülésezett a Magyar Orvosi Kamara Területi Szervezetének Tanácsa. Az erről kiadott egyhangú határozatban nem finomkodnak, azt írták:

a biztonságos betegellátás már az önként vállalt túlmunka maximális kiaknázásával, a munkajogi szabályok rendszeres és sorozatos megsértésével sem biztosítható.

Az egészségügyi dolgozók csalódottak, mert hiába tárgyaltak állami vezetőkkel, a kormány nem döntött az egészségügy sorsáról, a kiszámíthatóság, a tervezhető jövőkép hiánycikk – fogalmaztak.

A szakorvosi nettó órabér 1800-2300 forint, a szakdolgozói nettó bér 750-1050 forint – panaszolták. Az alapellátás jogi és financiális elhanyagoltsága, a közellátó fogorvosok szégyenletesen alacsony javadalmazása rohamosan súlyosbodó népegészségügyi kockázat szerintük. A hálapénzrendszer megszüntetéséhez nem kap a szakma érdemi bérrendezést – tették hozzá.